PRAVILNIK

O OBRASCU GODIŠNJEG IZVEŠTAJA O OSTVARIVANJU CILJEVA UŠTEDE ENERGIJE I NAČINU NJEGOVOG DOSTAVLJANJA

("Sl. glasnik RS", br. 67/2022)

**Član 1**

Ovim pravilnikom propisuju se obrazac na kojem obveznici sistema energetskog menadžmenta dostavljaju ministarstvu nadležnom za poslove energetike (u daljem tekstu: Ministarstvo) godišnji izveštaj o ostvarivanju ciljeva uštede energije i način njegovog dostavljanja.

**Član 2**

Privredno društvo ili javno preduzeće čija je pretežna delatnost u proizvodnom sektoru kao obveznik sistema energetskog menadžmenta (u daljem tekstu: Obveznik sistema) dostavlja Ministarstvu godišnji izveštaj o ostvarivanju ciljeva uštede energije na Obrascu 1 - Godišnji izveštaj o ostvarivanju ciljeva uštede energije za privredna društva i javna preduzeća čija je pretežna delatnost u proizvodnom sektoru, koji je odštampan uz ovaj pravilnik i čini njegov sastavni deo.

Privredno društvo ili javno preduzeće čija je pretežna delatnost u sektoru trgovine i usluga kao Obveznik sistema dostavlja Ministarstvu godišnji izveštaj o ostvarivanju ciljeva uštede energije (u daljem tekstu: godišnji izveštaj) na Obrascu 2 - Godišnji izveštaj o ostvarivanju ciljeva uštede energije za privredna društva i javna preduzeća čija je pretežna delatnost u sektoru trgovine i usluga, koji je odštampan uz ovaj pravilnik i čini njegov sastavni deo.

Obveznici sistema iz st. 1. i 2. ovog člana dostavljaju Ministarstvu jedan godišnji izveštaj u kome iskazuju ostvareni cilj uštede energije posebno za svaku lokaciju.

Lokaciju u smislu stava 3. ovog člana čine svi objekti za obavljanje delatnosti privrednog društva ili javnog preduzeća, koji čine jednu ili više tehničko-tehnoloških celina u okviru jedne organizaciono-poslovne celine na određenoj prostornoj celini (adresa, katastarska parcela ili više katastarskih parcela) i čija ukupna potrošnja prelazi propisane granične vrednosti potrošnje energije, u skladu sa zakonom.

**Član 3**

Jedinice lokalne samouprave i gradske opštine koje po poslednjem popisu stanovništva imaju više od 20.000 stanovnika dostavljaju Ministarstvu godišnji izveštaj na Obrascu 3 - Godišnji izveštaj o ostvarivanju ciljeva uštede energije za jedinice lokalne samouprave, gradske opštine, organe, organizacije i ustanove, koji je odštampan uz ovaj pravilnik i čini njegov sastavni deo.

**Član 4**

Organi državne uprave, drugi organi i organizacije Republike Srbije, organi i organizacije autonomne pokrajine i organizacije za obavezno socijalno osiguranje, koji koriste najmanje jednu zgradu čija je ukupna neto površina veća od 2000 m², dostavljaju Ministarstvu godišnji izveštaj na Obrascu 3.

U slučaju kada su održavanje i investiciono-tehnički poslovi na objektima organa državne uprave i drugih organa Republike Srbije, odnosno autonomne pokrajine povereni posebnom organu ili organizaciji Republike Srbije, odnosno autonomne pokrajine, taj organ, odnosno organizacija dostavlja Ministarstvu godišnji izveštaj na Obrascu 3.

**Član 5**

Za ustanove koje je osnovala Republika Srbija ili autonomna pokrajina, godišnji izveštaj podnosi ministarstvo odnosno pokrajinski sekretarijat nadležan za oblast u kojoj je ta ustanova osnovana, na Obrascu 3.

Za ustanove osnovane od strane jedinice lokalne samouprave ili gradske opštine za koje troškove energije plaća Republika Srbija ili autonomna pokrajina, godišnji izveštaj podnosi ministarstvo, odnosno pokrajinski sekretarijat nadležan za oblast u kojoj je ta ustanova osnovana, na Obrascu 3.

Izuzetno od st. 1-2. ovog člana:

1) ustanove osnovane od strane Republike Srbije ili autonomne pokrajine koje koriste najmanje jednu zgradu čija je ukupna neto površina veća od 5000 m², podnose godišnji izveštaj na Obrascu 3;

2) ustanove u oblasti fizičke kulture i visokog obrazovanja za koje troškove energije plaća Republika Srbija ili autonomna pokrajina, podnose godišnji izveštaj na Obrascu 3.

**Član 6**

Obveznici sistema koji nisu navedeni u čl. 2-5. ovog pravilnika podnose godišnji izveštaj na Obrascu 3.

**Član 7**

Godišnji izveštaj Obveznici sistema dostavljaju Ministarstvu popunjavanjem, preko internet mreže, elektronskog obrasca godišnjeg izveštaj koji se nalazi u Informacionom sistemu za praćenje sprovođenja sistema energetskog menadžmenta - SEMIS, kao i dostavljanjem štampanog obrasca godišnjeg izveštaja iz čl. 2-6. ovog pravilnika koji je potpisan od strane energetskog menadžera i lica koje je Obveznik sistema ovlastio da pored energetskog menadžera potpisuje godišnji izveštaj.

**Član 8**

Danom stupanja na snagu ovog pravilnika prestaje da važi Pravilnik o obrascu godišnjeg izveštaja o ostvarivanju ciljeva uštede energije ("Službeni glasnik RS", br. 32/16 i 65/18).

**Član 9**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

**Obrasce 1-3, koji su sastavni deo ovog pravilnika, objavljene u "Sl. glasniku RS", br. 67/2022, možete pogledati** [**OVDE**](http://www.eupropisi.com/dokumenti/SG_067_2022_017.pdf)